CELEX: 32015D0021
Language: bg
Date: 2015-04-27 00:00:00
Title: Решение (ЕС) 2015/839 на Европейската централна банка от 27 април 2015 година за определяне на кредитните институции, които подлежат на цялостна оценка (EЦБ/2015/21)

29.5.2015   
               
               
                  BG
               
               
                  Официален вестник на Европейския съюз
               
               
                  L 132/88
               
            РЕШЕНИЕ (ЕС) 2015/839 НА ЕВРОПЕЙСКАТА ЦЕНТРАЛНА БАНКА
      от 27 април 2015 година
      за определяне на кредитните институции, които подлежат на цялостна оценка (EЦБ/2015/21)
      УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
      като взе предвид Договора за функционирането на Европейския съюз, и по-специално член 127, параграф 6 от него,
      като взе предвид Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (1), и по-специално член 4, параграф 1, буква е) и параграф 3, член 6, параграф 5, буква г) и членове 9 — 13 от него,
      като взе предвид предложението на Надзорния съвет,
      като има предвид, че:
      
                  (1)
               
               
                  В съответствие с член 33, параграфи 3 и 4 от Регламент (ЕС) № 1024/2013 Европейската централна банка (ЕЦБ) предприе през 2014 г. цялостна оценка, включително оценка на счетоводния баланс, на определените в Решение ЕЦБ/2014/3 (2) кредитни институции.
               
            
                  (2)
               
               
                  ЕЦБ следва да предприеме цялостна оценка на кредитните институции, които не са включени в предишната оценка и са станали значими след приемането на Решение ЕЦБ/2014/3, която е съизмерима по обхват и задълбоченост с предприетата през 2014 г. цялостна оценка.
               
            
                  (3)
               
               
                  Тази оценка следва да включва три кредитни институции, които са класифицирани като значими от ЕЦБ въз основа на значимостта на трансграничните дейности на поднадзорна група по смисъла на член 6, параграф 4 от Регламент (ЕС) № 1024/2013 и на членове 59 и 60 от Регламент (ЕС) № 468/2014 на Европейската централна банка (ЕЦБ/2014/17) (3). Тя следва да включва и една кредитна институция, която е класифицирана като значима въз основа на член 6, параграф 4 от Регламент (ЕС) № 1024/2013, тъй като тя е една от трите най-значими институции в участваща държава членка, както и една значима кредитна институция, създадена през 2014 г. в резултат от предприетите от национален компетентен орган мерки по преструктуриране по отношение на кредитна институция, класифицирана по-рано като значима.
               
            
                  (4)
               
               
                  Тъй като по отношение на активите на последната институция беше извършен преглед на качеството и специален одит, но самата институция не е преминала през стрес тест, през 2015 г. тя следва да бъде подложена само на стрес тест.
               
            
                  (5)
               
               
                  В допълнение към това и с оглед на осигуряване на равнопоставеност в оценката следва да бъдат включени и четири други кредитни институции, които въз основа на данни към края на счетоводната година за финансовата 2014 година е възможно да отговарят на определените в член 6, параграф 4 от Регламент (ЕС) № 1024/2013 критерии за значимост.
               
            
                  (6)
               
               
                  ЕЦБ може да изиска от посочените в член 10, параграф 1 от Регламент (ЕС) № 1024/2013 лица да предоставят всякаква информация, необходима на ЕЦБ за извършване на цялостна оценка. ЕЦБ може да осъществи и правомощията си съгласно членове 11 — 13 от същия регламент.
               
            
                  (7)
               
               
                  При извършването на цялостната оценка ЕЦБ следва да работи заедно и тясно със съответните национални компетентни органи,
               
            ПРИЕ НАСТОЯЩОТО РЕШЕНИЕ:
      Член 1
      Лица, които подлежат на цялостна оценка
      1.   Посочените в приложението лица подлежат на цялостна оценка, която се извършва от ЕЦБ.
      2.   Novo Banco, SA подлежи само на стрес теста като част от цялостната оценка.
      3.   В съответствие с член 10 от Регламент (ЕС) № 1024/2013 определените в приложението като подлежащи на цялостна оценка кредитни институции предоставят пълната информация от значение за цялостната оценка, която ЕЦБ изисква.
      Член 2
      Правомощия за провеждане на разследвания
      1.   В съответствие с член 11 от Регламент (ЕС) № 1024/2013 ЕЦБ може да упражни правомощията си за провеждане на разследвания по отношение на определените в приложението кредитни институции.
      2.   В съответствие с членове 9 — 13 от Регламент (ЕС) № 1024/2013 ЕЦБ проверява получената от кредитните институции информация, включително чрез проверки на място, когато е необходимо, и бива подпомагана от националните компетентни органи с участието на трети страни по целесъобразност. Когато е необходимо, ЕЦБ може да покани националните компетентни органи да назначат незадължителни по закон одитори за извършването на прегледа на качеството на активите като част от цялостната оценка.
      Член 3
      Влизане в сила
      Настоящото решение влиза в сила на 6 май 2015 г.
      
         Съставено във Франкфурт на Майн на 27 април 2015 година.
         
            
               Председател на ЕЦБ
            
            Mario DRAGHI
         
      
      
         (1)  ОВ L 287, 29.10.2013 г., стр. 63.
      
         (2)  Решение ЕЦБ/2014/3 от 4 февруари 2014 г. за идентифицирането на кредитните институции, които подлежат на цялостна оценка (ОВ L 69, 8.3.2014 г., стр. 107).
      
         (3)  Регламент (ЕС) № 468/2014 на Европейската централна банка от 16 април 2014 г. за създаване на рамката за сътрудничество в единния надзорен механизъм между Европейската централна банка и националните компетентни органи и с определените на национално равнище органи (Рамков регламент за ЕНМ) (ЕЦБ/2014/17) (ОВ L 141, 14.5.2014 г., стр. 1).
      
         ПРИЛОЖЕНИЕ
         
            ИНСТИТУЦИИ, ВКЛЮЧЕНИ В ЦЯЛОСТНАТА ОЦЕНКА
         
         
            Белгия
         
         Banque Degroof S.A.
         
            Франция
         
         Agence Française de Développement (*)
         
         
            Люксембург
         
         J.P. Morgan Bank Luxembourg S.A. (*)
         
         
            Малта
         
         Mediterranean Bank plc (*)
         
         
            Австрия
         
         Sberbank Europe AG
         VTB Bank (Austria) AG
         
            Португалия
         
         Novo Banco, SA (само за стрес теста)
         
            Словения
         
         Unicredit Banka Slovenija d.d.
         
            Финландия
         
         Kuntarahoitus Oyj (Municipality Finance plc) (*)
         
         
            (*)  По-малко значими институции, които може да бъдат прекласифицирани като значими кредитни институции въз основа на данни към края на счетоводната година за финансовата 2014 година.